Referat fra FAU-møte 27/11-2019

**Tilstede:**

Svein Ivar Mossige 1A, Helén Schjønhaug 1B, Hilde D Lending 1C, Bjørn Erik Mørk 2A, Anne V Torland 2C, Kristin Frønes 3A, John L Pedersen 3B, Anne-Cathrine Blix 3B, Cecilie Dalset 4A, Vidar Helgesen 5A, Tuva Nielsen 5B, Anniken Fischer 5C, Marit Thorsrud 6A, Jannike Eggen 6B, Marit Bakke 6C, Turid Apelland 7A, Guro Heimly 7B og Vibeke Aakre Aubert 7C.

1. **Godkjenning av innkalling og saksliste**
2. **Godkjenning av referat fra forrige møte**

Det ble presisert at sak 5 angående driftstyret var uriktig referert. Det var nok representanter tilstede, men det var ingen saker til beslutning i møtet.

1. **Rektor orienterer**

Maria (rektor) gikk gjennom skolens strategiske plan for 2020, basert på den nye nasjonale læreplanen og kommunens planverk. Det er en god rød tråd gjennom hele strategien og tilhørende planer og budsjett.

Karl Otto (assisterende rektor) fortalte om samarbeidet med Undervisningsbygg. Han opplever at han har god dialog med skolens kontaktperson i Undervisningsbygg. I år har skolen blitt oppgradert med nye markiser. Planen for neste år er mer omfattende. Skolen skal få nytt mat- og helse rom, som skal pusses opp ihht nåværende standard, og tilrettelegges også for barn med nedsatt funksjonsevne. Skolen må selv dekke innkjøp av hvitevarer. Planleggingen av prosjektet er allerede i gang, men dato for ferdigstillelse er foreløpig ikke satt. I tillegg skal toalettene oppgraderes i løpet av året. Dette vil skje etter at mat- og helserommet er ferdig. Skisse av toalettene er under utarbeidelse, og det hentes inspirasjon fra tilsvarende oppgradering på Vinderen skole i planleggingen.

Resultatene for elevenes leseferdigheter fra de nasjonale prøvene gir indikasjon på senere drop-out fra skolen. Osloskolen har som målsetting at minimum 85% skal fullføre og bestå videregående utdanning. I Ullevål skole er 9,8% av resultatene på nivå 1, som er en indikasjon på risiko for senere drop-out. Det har vært en positiv utvikling da andelen har gått ned fra 13% i 2018 (i Osloskolen som helhet er 16,3% på nivå 1).

Etter at skolen sendte ut sms til alle foreldre på skolen i forbindelse med et mistenksomt funn i en bil i Pastor Fangens vei har FAU bedt om en gjennomgang av skolens beredskapsplan ved uventede hendelser. Skolen har en detaljert intern beredskapsplan. Når det gjelder utenforliggende saker som denne saken, ønsker skolen også i fremtiden videreformidle evt melding fra politiet til alle foreldre på sms. FAU fremla et ønske om at det kommer enda tydeligere frem i slike meldinger hvem som er avsender av original melding, dersom skolen kun videreformidler informasjon fra andre instanser.

Det har vært et økende problem med bråk rundt og hærverk på skolen de siste to årene. Det er mange ungdommer som henger på skolen på kvelder og i helger, og dette skaper utrygghet i nærmiljøet. Det har blant annet vært flere tilfeller av branntilløp og tagging. Alle saker politianmeldes fortløpende. Bydelens SaLTo koordintor (SaLTo er samarbeidsmodellen til Oslo kommune og Oslo politidistrikt for å forebygge kriminalitet og rusmisbruk blant barn og unge) har tatt kontakt med skolen og vil gjennomføre et møte med skole og skolens naboer. Det tyder på at dette er ungdommer som bor i nærmiljøet. Politikontakt skal ha samtale med elever på 7. trinn, som et forebyggende tiltak. FAU fremmet forslag om å se på mulighet for økt utebelysning for å gjøre det mindre attraktivt for ungdom å henge i området.

FAU diskuterte hva vi som foreldre kan bidra med for å få bukt med problemet, og ble enige om at Skolemiljøutvalget skal diskutere mulige tiltak. Vi kan alle være med og bidra til et tryggere nærmiljø, og FAU oppfordrer foreldre til å for eksempel ta en kveldstur forbi skolen. Flere synlige voksenpersoner tilstede gjør det mindre attraktivt å henge rundt og gjøre hærverk. Luft gjerne hunden gjennom skolegården på kveldstid/helger. Ettersom det er ungdomsskole-elever som står bak, ble det foreslått å informere Marienlyst skole og Fagerborg skole slik at foreldre på disse skolene kan få informasjon om at dette skjer. FAU vil også kontakte Hagebybladet – slik at folk i området som ikke er tilknyttet Ullevål Skole får informasjon om denne utfordringen.

FAU har bedt om en orientering om det bortfalte tilbudet for 7.trinn. For å ivareta elevenes sikkerhet er det kun skolens ansatte som skal ha ansvar for elevene i skoletiden. De aktuelle aktivitetene er derfor avsluttet. Frivillige tilbud innenfor skole-/AKS-tid er ikke utelukket, men må i så fall være basert på en ordentlig avtale. Et av de største satsningsområdene på skolen i år har vært økt tilgang på gymlærere, og flere timer til dem slik at de kan sette i gang aktiviteter med elevene også utenfor gymtimene.

FAU fremmet bekymring for manglende filtre på skolens PC’er, slik at elevene kan søke og få opp filmer og bilder med uheldig innhold. Karl Otto sjekker opp hvordan dette håndteres fra utdanningsetaten, som er ansvarlig for skolens nettverk og IT-utstyr.

1. **Orientering fra driftsstyret**

Neste møte i driftsstyret er 11.12. Maria Reinertsen går ut av driftsstyre, og Vibeke Aakre Aubert tar hennes plass som ny FAU-representant ved siden av Jannike Eggen.

Endelig agenda for driftsstyrets møte i desember foreligger ikke enda, men rektor informerte om at strategisk plan, budsjett og evaluering av alternative til sosiallærer vil bli behandlet.

1. **Diskusjon om FAUs arbeid skoleåret 2019-2020 – hva ønsker vi å fokusere på?**

Inkludering: Hvordan få alle med? Kan vi for eksempel etablere en fadderordning. Det ble tipset om at bl.a. Ingvild Bryn har jobbet med dette tidligere, og at det kan være nyttig med et møte hvor man ser på tidligere tiltak. Sosialgruppen tar kontakt med Ingvild, og kommer tilbake til med en sak på neste FAU-møte.

1. **Skolemiljøutvalget (SMU)**

Resultatene fra årets elevundersøkelse foreligger etter nyttår. Resultatene fra denne undersøkelsen brytes ikke ned på kjønn, med argument om ivaretakelse av anonymitet. SMU har gitt tilbakemelding på at de ikke ser gode argumenter for at anonymitet ikke ivaretas og ytrer ønske om å endre på dette, da det kan gi relevante funn. FAU støtter SMU sitt synspunkt her. Da dette er en kommunal beslutning, er det lite skolen kan gjøre, men FAU oppfordrer skolen om å stille spørsmål til denne praksisen i rette fora.

I disse dager gjennomføres også en trivselsundersøkelse for elevene på 1-4 trinn.

Et godt skolemiljø handler mye om trygghet i friminuttene. Skolen har satt i gang et initiativ som heter Kompisstøtte, hvor elever i 7. trinn får opplæring og støtte for å kunne være en ressurs for å hjelpe yngre elever i friminuttene. Dette har blitt et populært initiativ, første året var det 22 elever i 7. trinn som meldte seg på, i år er det 45 elever som er med. De får egne Kompisstøtte-gensere slik at de er lett å gjenkjenne i skolegården.

Ny inspeksjonsplan er under utvikling.

Elevrepresentanter er tilstede i SMU møtene, men utvalget har fremmet ønske om å legge til 15 minutter ekstra i møtene med kun voksne tilstede, for å ha mulighet til å diskutere enkeltsaker.

Det har vært en del spørsmål angående midler fra Sparebankstiftelsen til å utvikle uteområdene. Prosjektet har først og fremst vært et medvirkningsprosjekt hvor elevene har blitt involvert i hele prosessen, og fra skolens side anses prosjektet som vellykket. ByVerkstedet som har fasilitert prosessen er en organisasjon som jobber for sosial byutvikling, og gjennom praktisk medvirkning og samarbeid leder de endringsprosesser som aktiviserer elevene.

Avslutningsvis ble Bjørn Erik Mørk og Gisle Aschim valgt som FAUs representanter i SMU for skoleåret 2019/2020.

1. **Arbeidsgrupper**

**IKT:** Følger opp skolen angående spørsmål om filtere på skolens PC’er.

**Sosialt miljø:** Sosialgruppa har hatt ett møte, og viktigste sak var diskusjon om tiltak for bedre inkludering.

**Utemiljøgruppa:** har ikke vært møte. Fått innspill fra foreldre om at det er lite lys ute i høstmørket – også i aks-tiden. Gruppen følger opp ønsket om økt belysning ute med skolen.

**AKS-gruppen:** Gruppen har gjennomført møte med Rikke:

* Kurstilbud vil fortsette som i høst også i vårsemesteret
* Overgangen fra skole til aks er gjerne et kritisk punkt for de minste. Det legges nå opp til at det er en person som følger dem fra klasserommet, og spiser sammen med dem på AKS
* AKS har inngått et samarbeid med Sunnere barn som vil gi kurs for økt bevissthet om sunnere mat til de ansatte på AKS
* AKS sitt tilbud til elevene i ferier har blitt mye bedre. Tilbakemelding til AKS er at informasjon om planer for feriene må sendes ut mye tidligere til foreldrene

**17. mai gruppen:** Gruppen har gjennomført første møte, og startet planlegging av neste års 17. mai.

1. **Datoer for kommende møter**

Neste møte er 22.01 kl 19-21. Vi avventer driftsstyrekalender før videre datoer besluttes.